CELEX: C2006/048/75
Language: et
Date: 2006-02-25 00:00:00
Title: Kohtuasi T-431/05:  5. detsembril 2005  esitatud hagi — Cerafogli ja Poloni versus EKP

25.2.2006   
            
            
               ET
            
            
               Euroopa Liidu Teataja
            
            
               C 48/38
            
         5. detsembril 2005 esitatud hagi — Cerafogli ja Poloni versus EKP
   (Kohtuasi T-431/05)
   (2006/C 48/75)
   Kohtumenetluse keel: prantsuse
   Pooled
   
      Hagejad: Maria Concetta Cerafogli (Frankfurt Maini ääres, Saksamaa) ja Paolo Poloni (Frankfurt Maini ääres, Saksamaa) (esindajad: advokaadid G. Vandersanden ja L. Levi)
   
      Kostja: Euroopa Keskpank
   Hagejate nõuded
   
               —
            
            
               tühistada hagejate 2005. aasta veebruarikuu palgaleht 2005. aasta mais väljavahetatud kujul, samuti kostja 15. veebruari 2005. aasta kiri;
            
         
               —
            
            
               vastavalt vajadusele tühistada (17. mai 2005. aasta kuupäevaga) otsused, millega lükati tagasi taotlused halduskontrolli (administrative reviews) läbiviimiseks, ja (26. septembri 2005. aasta kuupäevaga) otsused, millega jäeti rahuldamata vaided (grievance procedures);
            
         
               —
            
            
               mõista hagejatele tekitatud kahju hüvitamiseks kostjalt välja hüvitis ja intress, mis koosneb 5 000 eurost hageja kohta ostuvõime kaotuse eest alates 1. juulist 2001, saamatajäänud töötasust, mis vastab hagejate palgatõusule ja sellega kaasnevatele õigustele alates 1. juulist 2001 0,3 % ja alates 1. juulist 2003 0,6 % ulatuses, ning hagejatel saamatajäänud töötasult arvutatavast intressist alates väljamaksmise tähtajast kuni tegeliku väljamaksmiseni. Intressimäär tuleb arvutada asjaomasel ajavahemikul Euroopa Keskpanga poolt peamistel refinantseerimistoimingutel rakendatava intressimäära alusel, millele on juurde arvestatud kaks protsendipunkti;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Esimese Astme Kohus tühistas samade hagejate, Euroopa Keskpanga (EKP) töötajate poolt algatatud kohtuasjas T-63/02 otsused, mis sisaldusid hagejatele 13. juulil 2001 saadetud 2001. aasta juulikuu palgateatistes, kuna EKP ei kuulanud 2001. aasta töötasude korrigeerimisel ära personalikomitee arvamust. Pärast kõnealust kohtuotsust palus EKP personalikomitee arvamust töötasude korrigeerimise kohta aastatel 2001–2003, samuti kõigi töötajate palgatõusu kohta alates 1. juulist 2004. Lisaks koostas ta 2005. aasta veebruaris hagejatele uue palgateatise, mis asendab Esimese Astme Kohtu poolt tühistatud 2001. aasta juulikuu palgateatist.
   Hagejad rõhutavad esmalt, et kuna EKP keeldus 2001. aasta töötasude korrigeerimisest tulenevaid parandusi 2001. aasta juulikuu osas tagasiulatuvalt kohaldamast, siis on ta rikkunud EÜ artiklit 233 ja jätnud täitmata 20. novembri 2003. aasta otsuse kohtuasjas T-63/02.
   Ühtlasi juhivad hagejad tähelepanu EKP personali töölepingu tingimuste artiklite 45 ja 46 rikkumisele, samuti EKP juhtkonna ja personalikomitee vahelisi suhteid käsitleva Memorandum of Understanding'i, hea halduse tava, mittediskrimineerimise ja hea usu põhimõtete rikkumisele.
   Lõpuks nõuavad hagejad ka EKP kõnealuse käitumisega neile väidetavalt tekitatud kahju hüvitamist.